12.1.2022
SK
Úradný vestník Európskej únie
C 15/51 Streda 19. mája 2021
20.
víta prijatie európskej vodíkovej stratégie; zdôrazňuje, že prioritou by malo byť budovanie dodávateľského reťazca obnoviteľného vodíka v Európe s cieľom podporiť výhody prvého hráča, priemyselnú konkurencieschopnosť a bezpečnosť dodávok energie; je presvedčený, že nízkouhlíkový vodík z obnoviteľných zdrojov môže pomôcť znížiť pretrvávajúce emisie z odvetví, ako sú priemyselné procesy a ťažká doprava, kde by priama elektrifikácia mohla byť obmedzená z dôvodu nízkej nákladovej efektívnosti alebo z technických, sociálnych a environmentálnych dôvodov; pripomína potrebu urýchliť dekarbonizáciu súčasnej výroby vodíka; podporuje začatie dôležitých projektov spoločného európskeho záujmu týkajúcich sa vodíka; vyzýva Komisiu, aby vypracovala komplexný rámec klasifikácie a certifikácie plynových dopravcov na základe úspor emisií skleníkových plynov počas celého životného cyklu a kritérií udržateľnosti v súlade s prístupom stanoveným v smernici o obnoviteľných zdrojoch energie; zdôrazňuje, že takáto klasifikácia je mimoriadne dôležitá pre účastníkov trhu, orgány a spotrebiteľov; zdôrazňuje, že je potrebné vypracovať pevný rámec a primeraný základ, aby sa zabezpečilo, že sa zavedie dostatočná dodatočná kapacita výroby energie z obnoviteľných zdrojov úmerne k potrebe vodíka z obnoviteľných zdrojov; vyzýva Komisiu, aby vo svojich pripravovaných legislatívnych návrhoch zohľadnila túto rozmanitosť potrieb; vyzýva Komisiu, aby zaručila spravodlivú a efektívnu hospodársku súťaž medzi vodíkom, ktorý sa dováža od medzinárodných partnerov, a vodíkom, ktorý sa vyrába v EÚ;
21. zdôrazňuje úlohu, ktorú by mohlo environmentálne bezpečné zachytávanie a využívanie oxidu uhličitého (CCS/U) pri dosahovaní cieľov Európskej zelenej dohody; podporuje integrovaný politický kontext s cieľom stimulovať zavádzanie ekologicky bezpečných aplikácií CCS/U, ktoré zabezpečia čisté zníženie emisií skleníkových plynov, aby sa ťažký priemysel stal klimaticky neutrálnym, ak nie sú k dispozícii žiadne možnosti priameho zníženia emisií; víta návrh Komisie zvolať výročné európske fórum CCUS ako súčasť priemyselného fóra pre čistú energiu s cieľom ďalej skúmať možnosti na podporu takýchto projektov; pripomína, že je potrebné uprednostniť priame znižovanie emisií a opatrenia na zachovanie a posilnenie prírodných záchytov a rezervoárov EÚ, napríklad prostredníctvom udržateľného obhospodaro­ vania lesov;
22. zdôrazňuje, že doprava môže významne uľahčiť využívanie energie z obnoviteľných zdrojov; vyzýva Komisiu a členské štáty, aby navrhli priaznivý politický rámec a ambiciózne ciele založené na zásade technologickej neutrality medzi technológiami potrebnými na dosiahnutie klimatickej neutrality, na spravodlivý, cenovo dostupný a vyvážený prechod na dekarbonizáciu všetkých druhov osobnej a nákladnej dopravy vrátane verejných vozových parkov a sietí, cestnej, námornej, vnútrozemskej vodnej, železničnej a leteckej dopravy, a ak to nie je možné, udržateľne vyrábaných palív; víta oznámenie Komisie o rozmiestnení milióna nabíjacích staníc pre elektrické vozidlá v revízii smernice 2014/94/EÚ; vyzýva Komisiu, aby výrobcom automobilov poskytla stimuly, aby umožnili nabíjanie prostredníctvom energetického prepojenia vozidla a siete; zdôrazňuje potrebu prispôsobiť elektrifikačné siete a infraštruktúru pre alternatívne palivá európskemu vozovému parku, ako aj podporiť iné riešenia, ktoré možno ľahko zaviesť, najmä v dopravných uzloch; zdôrazňuje potenciál vnútornej spolupráce v oblasti cezhraničnej dekarbonizácie dopravy; v tejto súvislosti zdôrazňuje rozhodujúcu úlohu Dopravného spoločenstva a Komisie pri vytváraní synergií so susednými krajinami a urýchľovaní prenosu noriem EÚ pre emisie z dopravy; zdôrazňuje význam verejnej dopravy pri znižovaní dopytu po energii a potrebu rozvíjať a rozširovať dekarbonizovanú verejnú dopravu v mestských aj vo vidieckych oblastiach;
23. zdôrazňuje, že existujú odvetvia, ktoré zvyšujú svoju spotrebu energie, ako je odvetvie dopravy, odvetvie cestovného ruchu a odvetvie IKT; podporuje Komisiu, aby preskúmala súčinnosť medzi odvetviami diaľkového vykurovania a chladenia a zdrojmi nevyhnutného odpadového tepla; víta záväzok obsiahnutý v digitálnej stratégii EÚ dosiahnuť do roku 2030 klimatickú neutralitu dátových centier; vyzýva Komisiu, aby navrhla akčný plán na zapojenie odvetvia cestovného ruchu do procesu integrácie energetického systému a zamerala sa okrem iného na podporu železničného cestovného ruchu, bezmotorovej a elektrickej mobility a vytváranie obehových energetických spoločenstiev v udržateľnom cestovnom ruchu;
Zabezpečiť vyváženosť energetických systémov
24. pripomína, že bude náročnejšie vyvažovať elektrické siete a riadiť dopyt a výrobu v čase špičky pri výrobe energie s čoraz viac decentralizovaným mixom a z obnoviteľných zdrojov, a v tejto súvislosti zdôrazňuje úlohu reakcie zo strany dopytu, ukladania a inteligentného hospodárenia s energiou; zdôrazňuje, že prechod na decentralizovanú výrobu energie má mnoho výhod: môže podporiť využívanie miestnych zdrojov energie, čo povedie k zvýšeniu miestnej bezpečnosti dodávok energie, rozvoju komunít a súdržnosti tým, že poskytne nové zdroje príjmov a vytvorí nové pracovné miesta; pripomína, že členské štáty majú naďalej voľnosť pri určovaní svojho energetického mixu, ktorého rôznorodosť má pre zaistenie bezpečnosti dodávok zásadný význam;